
PRECIZARE CFR CĂLĂTORI 
București, 20 august 2026

Referitor la articolul publicat de GPI NEWS.live în data de 20.08.2026, privind climatizarea trenului IC 531 București Nord – Brașov, CFR Călători dorește să aducă la cunoștința opiniei publice următoarele precizări:

În urma verificărilor efectuate pe parcursul călătoriei de către personalul tehnic de bord, precum și în stația Brașov, instalația de climatizare din vagonul de clasa I a funcționat în parametrii tehnici prevăzuți, iar termostatul de la bordul trenului a indicat o temperatură aproximativă de 24-26 de grade Celsius, la o temperatură exterioară de 38 de grade Celsius.

CFR Călători depune eforturi permanente pentru asigurarea unor condiții optime de călătorie. Întregul parc de vehicule feroviare este verificat din punct de vedere tehnic și funcțional înainte de plecarea în cursă, în scopul evitării defectărilor pe parcurs. Însă în perioadele cu temperaturi exterioare extreme, instalațiile de climatizare ale vagoanelor funcționează la capacitate maximă, fiind supuse unui regim tehnic foarte solicitant. Cu toate acestea, în anumite situații pot apărea defecțiuni neprevăzute sau diminuarea performanțelor instalațiilor de climatizare ca urmare a temperaturilor exterioare foarte ridicate, care depășesc parametrii climatici pentru care aceste echipamente au fost proiectate. Menționăm că temperaturile exterioare comunicate prin mass-media sunt furnizate de ANM pe baza măsurătorilor efectuate în adăpostul meteorologic, la 2 metri deasupra solului și la umbră, în timp ce, în exploatare, vagoanele staționează în soare în stațiile de cale ferată, precum și în grupele tehnice de pregătire, la temperaturi care se situează în medie cu +10–12°C față de temperatura anunțată oficial.

CFR Călători nu ignoră sesizările pasagerilor și nici situațiile semnalate în spațiul public. Acestea sunt utilizate în identificarea și remedierea operativă a oricăror eventuale disfuncționalități tehnice apărute.

